ተጨማሪ 19 ሰዎች በኮረና ተያዙ
አዲስ አበባ፦ ባለፉት 24 ሰዓታት በተደረገ የላቦራቶሪ ምርመራ ተጨማሪ 19 ሰዎች በቫይረሱ መያዛቸው ተገለፀ። ከቫይረሱ አንድ ተጨማሪ ሰው ማገገሙን የጤና ሚኒስቴር አስታወቀ።
የጤና ሚኒስትር ዶክተር ሊያ ታደሰ ትናንት በሰጡት ጋዜጣዊ መግለጫ እንዳስታወቁት፣ ባለፉት 24 ሰዓታት የላቦራቶሪ ምርመራ ከተደረገላቸው 4 ሺ 044 ሰዎች መካከል 19 ሰዎች ቫይረሱ ተገኝቶባቸውል።
 ቫይረሱ የተገኘባቸው አስራ አምስቱ ወንድ እና አራቱ ሴቶች ኢትዮጵያን ናቸው ። ከ16 – 55 የዕድሜ ክልል ውስጥ ይገኛሉ። አስራ አምስቱ የውጭ አገር የጉዞ ታሪክ ያላቸው ፣ ሁለቱ በበሽታው ከተያዘ ሰው ጋር ንክኪ የነበራቸው ሲሆኑ፣ ሁለቱ የውጭ አገር የጉዞ ታሪክ የሌላቸው፣ በበሽታው ከተያዘ ሰው ጋር ንክኪ ያልነበራቸው መሆኑን አመልክተዋል።
ቫይረሱ ከተገኘባቸው ሁለቱ ከአዲስ አበባ፣ ሁለቱ ከኦሮሚያ፣ ሦስቱ ከትግራይ፣ አንድ ከአማራ፣ አስራ አንዱ ከሶማሌ ክልል ለይቶ ማቆያ የነበሩ መሆኑም ጠቁመዋል።
ባለፉት 24 ሰዓት ውስጥ አንድ ሰው ከበሽታው
 ማገገሙን አስታውቀው፤ በአጠቃላይ በኢትዮጵያ ከቫይረሱ ያገገሙ ሰዎች ቁጥር 113 መድረሱንም አመልክተዋል።
በአጠቃላይ በኢትዮጵያ የኮሮና ቫይረስ የተገኘባቸው ሰዎች ቁጥር 306 መሆኑን ጠቁመው፥ ከእነዚህም ውስጥ 186 ሰዎች በለይቶ ህክምና ላይ መሆናቸውን አስታውቀዋል። እስካሁን ለ53 ሺህ 029 ሰዎች የላብራቶሪ ምርመራ መሠራቱንም ገልፀዋል። 
በቫይረሱ የ5 ሰዎች ህይወት ማለፉ የሚታወስ ሲሆን፥ ሁለት የውጭ አገር ሰዎች ደግሞ ወደ አገራቸው እንዲመለሱ መደረጉ አይዘነጋም።
አዲስ ዘመን ግንቦት 9/2012
በጋዜጣው ሪፖርተር